A4-0126/95

Päätöslauselma komission vuotuisesta kertomuksesta koheesiorahoitusvälineestä 1993 - 1994

Euroopan parlamentti, joka

- ottaa huomioon koheesiorahoitusvälineen perustamisesta 30. maaliskuuta 1993 annetun neuvoston asetuksen N:o 792/93 (( EYVL L 79, 1.4.1993, s. 74)) ja erityisesti sen 10 artiklan sekä sen liitteen II,

- ottaa huomioon komission vuotuisen kertomuksen koheesiorahoitusvälineestä 1993 - 1994 (KOM(95)0001 - C4-0028/95),

- ottaa huomioon 11. maaliskuuta 1993 antamansa lausunnon komission ehdotuksesta neuvostolle, joka koskee asetusta, jolla perustetaan koheesiorahoitusväline ((EYVL C 115, 26.4.1993, s. 161)), ja 24. maaliskuuta 1994 antamansa päätöslauselman, joka sisältää parlamentin suositukset ehdotukseen neuvoston asetukseksi, jolla perustetaan koheesiorahasto ((EYVL C 114, 25.4.1994, s. 38)),

- ottaa huomioon Euroopan komission valkoisen kirjan (KOM(93)0700),

- ottaa huomioon aluepoliittisen valiokunnan mietinnön ja talous- ja raha- asioita sekä teollisuuspolitiikkaa käsittelevän valiokunnan, liikenne- ja matkailuvaliokunnan sekä ympäristö-, terveys- ja kuluttajansuojavaliokunnan lausunnot (A4-0126/95),

A. ottaa huomioon, että neuvoston asetuksen N:o 792/93 liitteessä II kuvataan yksityiskohtaisesti komission koheesiorahoitusvälineen toimintoja koskevan kertomuksen sisältö, kyseisen asetuksen 10 artiklan mukaisesti,

B. ottaa huomioon, että Euroopan unionista tehdyn sopimuksen voimaantulon viivästymisen näyttäessä väistämättömältä valtioiden ja hallitusten päämiehet, jotka kokoontuivat Edinburghissa 12. ja 13. joulukuuta 1992, päättivät antaa aiemmin koheesiorahaston perustamista koskevat määräykset ja päättivät myöntää tukeen oikeutetuille valtioille saman rahoituksellisen tuen väliaikaisen rahoitusvälineen muodossa, jonka perustana on ETY:n perustamissopimuksen 235 artikla,

C. katsoo, että lainsäädäntömenettely ja koheesiorahoitusvälineen käyttöönotto tapahtuivat kiireellisesti; ja että lisäksi komission kertomuksen kattama ajanjakso, jolloin väliaikaista säädöstöä sovellettiin, oli lyhyt, ja että kyseinen väliaikainen säädöstö, joka ei liittynyt Euroopan unionista tehdyn sopimuksen oikeudelliseen perustaan, oli tästä syystä vailla riittävää perustaa,

D. ottaa huomioon asetuksen N:o 792/93 (ETY) soveltamista koskevat normit ja erityisesti hankkeita koskeviin päätöksiin sisältyvät standardisoveltamistavat,

E. ottaa huomioon, että tilintarkastustuomioistuin on antanut erityiskertomuksen nro 1/95, joka käsittelee koheesiorahoitusvälinettä, ja joka sen vuoksi kattaa saman ajanjakson kuin komission kertomus,

F. katsoo, että yhteisön viidennessä ympäristöpolitiikkaa, ympäristöalan toimintaa ja kestävää kehitystä koskevassa ohjelmassa (( EYVL C 138, 17.5.1993)) tehdään konkreettisiksi yhteisön ympäristönsuojelupolitiikan tavoitteet,

G. ottaa huomioon, komission tiedonannon, joka koskee yhteisen kuljetuspolitiikan tulevaa kehitystä (KOM(92)0494), samoin kuin Euroopan laajuisten verkkojen hyväksi tähän mennessä tehdyn työn,

1. Onnittelee komissiota nopeudesta, jolla se on perustanut koheesiorahoitusvälineen;

2. Panee tyytyväisenä merkille, että komission mukaan rahoitusvälineen perusteella hyväksytyissä hankkeissa ei ole havaittu yhtäkään petos- tai väärinkäytöstapausta, ja että näitä tietoja ei kumota tilintarkastustuomioistuimen erityiskertomuksessa nro 1/95;

3. Pitää tyydyttävänä varainhoitovuoden 1993 talousarvion toteuttamista, ottaen huomioon erityisesti koheesiorahoitusvälinettä koskevan asetuksen viivästyneestä voimaantulosta 1. huhtikuuta 1993 aiheutuneet vaikeudet; katsoo, että koska rahoitusvälineen kattama varainhoitovuosi 1994 oli lyhyt, johtopäätösten esittäminen ei ole mahdollista;

4. Toteaa, että komission kertomuksessa on puute, sillä siinä ei anneta lainkaan tietoja rahoitusvälineen perusteella annetusta rahoituksesta 1- tavoitteen alueille sellaisessa tukeen oikeutetussa valtiossa, jonka koko alue ei kuulu 1-tavoitteen piiriin; tämän johdosta on mahdotonta mitata rakennerahastojen ja koheesiorahaston perusteella saadun panostuksen kehittymiseen liittyviä päällekkäisyyksiä 1-tavoitteen alueilla;

5. Pahoittelee ympäristöalaan kuuluvien hankkeiden jäämistä vähäisemmälle huomiolle, vahvistaa uudelleen, että seuraavien kahden toimintasektorin, liikenteen perusrakenteiden ja ympäristön välillä on tärkeää säilyttää asianmukainen tasapaino, ja vaatii komissiota valvomaan sen noudattamista;

6. Pyytää komissiota vahvistamaan mittasuhteiltaan pienien ympäristöhankkeiden rahoitusta, ottaen huomioon, että niiden vaikutus ympäristön tilan kohenemiseen on suhteellisesti selvästi suurempi kuin niiden rahoitukseen käytetty rahamäärä;

7. Katsoo, että tulevaisuudessa koheesiorahastoa on hyödynnettävä ensisijaisesti laajamittaisten hankkeiden toteuttamiseen ja yhdistämään kahden sen tukea saavan sektorin hankkeita;

8. Hyväksyy komission ympäristöhankkeille antaman etusijan, joka vastaa veden hankintaa sekä veden ja jätteiden käsittelyä koskevien yhteisön direktiivien soveltamisen edellytyksiä; ja onnittelee komissiota samoilla perusteilla siitä, että sen valintakriteerit perustuvat viidenteen yhteisön ympäristöpolitiikan, ympäristöalan toiminnan ja kestävän kehityksen ohjelmaan, ja että se näin ennakoi koheesiorahastoa koskevassa lopullisessa asetuksessa parlamentin aloitteesta määriteltyjä prioriteetteja;

9. On huolissaan liikenteen perusrakenteiden alalla maantieverkostolle annetusta suhteettoman suuresta etusijasta - 72,2 % kokonaissummasta - muiden, ympäristöä enemmän säästävien liikennemuotojen kustannuksella; pyytää tämän johdosta, että komissio kiinnittäisi enemmän huomiota hankkeiden ympäristövaikutusten ennakkoarviointiin ja että etusija annettaisiin sisämaan vesiliikenneverkoston, rautatiekuljetusten ja näiden kahden järjestelmän yhteiskäytön kehittämiselle;

10. Ilmaisee samoin huolestumisensa rahoitettujen hankkeiden vähäisestä lukumäärästä syrjäisimmillä alueilla ja pyytää tämän vuoksi komissiota lisäämään huomattavasti hankkeita näillä alueilla Euroopan unionista tehdyn sopimuksen 129 b artiklassa määriteltyjen prioriteettien huomioon ottamiseksi;

11. Katsoo, että avoimuuden ja yhteistyön varmistamiseksi alueellisten ja paikallisten viranomaisten sekä yhteiskunnan osapuolten on tulevina vuosina osallistuttava aktiivisemmin koheesiorahaston investointien suunnitteluun ja toteuttamiseen;

12. Ei hyväksy sitä, että hankkeita hyväksyttäisiin ilman riittäviä ennakkoarviointeja niiden ympäristövaikutuksista ja vaatii, että nämä tilanteet eivät toistu; ympäristövaikutuksia koskevien kertomusten on oltava käytettävissä ennen kuin päätökset vaihtoehdoista tehdään, ja työt voivat alkaa vasta tämän jälkeen;

13. Kannustaa komissiota jatkamaan yhteydenpitoa Euroopan laajuisten verkkojen alan toimivaltaisten yksiköiden ja erityisesti «Christophersenin ryhmään» kanssa, jotta yksityisiin sijoituksiin vetoamalla muodostetaan koheesiorahaston toimintaa täydentäviä muotoja;

14. Vahvistaa uudelleen, että hankkeiden laajuutta on arvioitava niiden merkityksellisen vaikutuksen perusteella asetuksen N:o 792/93 (ETY) 8 artiklan 3 kohdan mukaisesti; arvioi, että pienialaisilla hankkeilla voi olla merkittävä vaikutus ympäristölle, mutta myös liikenteen perusrakenteilla, erityisesti saarialueilla ja syrjäisillä alueilla;

15. Katsoo, että komissio ei ole ottanut riittävästi huomioon, analysoinut eikä arvioinut hankkeita ja niiden vaikutusta liiallisia julkistalouden alijäämiä koskevan perustamissopimuksen 104 c artiklassa tarkoitettujen lähentymisperusteiden noudattamisen mukaisesti, vaikka nämä edellytykset tulevat entistä enemmän vaikuttamaan rahoituksen myöntämiseen rahastoista;

16. Kannattaa komission tekemää tulkintaa asetuksen 7 artiklasta, jonka mukaan saman hankkeen eri vaiheiden rahoitus rakennerahastoista ja rahoitusvälineestä on hyväksyttävää, ja on aivan tietoinen siitä, että tästä on seurauksena pakollinen ja asianmukainen koordinointi eri rahoitusvälineiden välillä, ja pitää tämän perusteella riittämättömänä koordinointia tukena toimivan yhteisön johtotason kanssa, joka rajoittuu pelkkään mainintaan niiden rahoitussuunnitelmassa koheesiorahastoon jaksona 1994 - 1999 ennakoidusti vietävän kokonaisarvion keskiarvosta;

17. Kannattaa Euroopan investointipankin osallistumista arviointi- ja seurantatehtäviin, ja erityisesti komission ja pankin välillä solmittua yhteistyösopimusta, jonka olisi oltava mallina rakennerahastoille;

18. Haluaa selvittää, ovatko koheesiorahaston käytettävissä olevat talousarvion varat riittäviä kyseisten jäsenvaltioiden auttamiseksi merkittävästi lähentymisperusteiden noudattamisessa;

19. Suosittaa hallituksille, että ne tiedottavat kansalaisille selkeästi ja täsmällisesti koheesiorahastoon perustuvista jo tehdyistä investoinneista;

20. Pahoittelee sitä, että Irlantia lukuun ottamatta seurantakomiteat muodostettiin myöhäisessä vaiheessa, minkä vuoksi niiden toiminnan arvioiminen on tuskin mahdollista; toteaa kuitenkin, että yhdessä jäsenvaltiossa seurantakomiteaan otetaan mukaan alue- ja paikallisviranomaisia, ja pyytää komissiota ja tukea saavia jäsenvaltioita laajentamaan tätä käytäntöä koheesiorahaston perustamista koskevan uuden asetuksen puitteissa, jonka F artiklan 3 kohdan soveltamismääräyksissä sallitaan nimenomaan tällainen osallistuminen;

21. Toivoo joka tapauksessa, että seurantakomiteoissa olisivat edustettuina vaaleilla valitut alueelliset ja paikalliset viranomaiset, jotta vältetään se, että keskushallinnon virassa olevat edustajat nimetään aluehallinnon tehtäviin;

22. Toivoo lisäksi, että seurantakomiteoilla, joiden kokoonpano on edellä mainitun kaltainen, olisi tulevaisuudessa suurempi toimivalta, erityisesti hankkeiden valinnassa ja rahoitushallinnossa;

23. Pahoittelee myös sitä, että valvontakäyntejä kyettiin järjestämään ainoastaan vuonna 1994; ja korostaa toisaalta tarvetta järjestää säännöllisiä teknisiä tarkastuskäyntejä, joihin osallistuu tieteen alojen asiantuntijoita;

24. Pitää välttämättömänä hankkeiden rahoituksen arvioinnin parantamista ennen kaikkea ympäristökysymyksissä ja pyytää komissiota jatkamaan jo aloitettuja tutkimuksia tällä alalla;

25. Kiinnittää huomiota siihen, että ympäristöalalla eroosion torjuminen ja siihen liittyvä uhanalaisten alueiden aavikoitumisen hidastuminen on ensiarvoisen tärkeää;

26. Katsoo, että on toimittava tehokkaammin sellaisten toimenpiteiden toimeenpanemiseksi, joilla pyritään varmistamaan rahaston varojen seuranta, välitön arviointi ja käytön tehokas valvonta;

27. Katsoo, että komission on parannettava itse koheesiorahaston toimeenpanon mekanismeja koheesiorahoitusvälineen käyttöönotosta saatuja kokemuksia hyödyntäen ja että on olennaista korjata ympäristöhankkeiden taloudelliseen arviointiin käytettyjä menetelmiä;

28. Pyytää komissiota antamaan parlamentille viipymättä selvityksen Edinburghin huippukokouksessa vuonna 1992 hyväksyttyjen, 1. päivästä marraskuuta 1995 sovellettavien edellytysten ennakoiduista vaikutuksista koheesiorahaston edunsaajina olevien jäsenvaltioiden ajankohtaisiin talousnäkymiin;

29. On huolestunut siitä, miten yhteisön lainsäädäntöä noudatetaan julkisten hankintojen alalla ja ympäristövaikutusten ollessa kyseessä ja pyytää komissiota huolehtimaan siitä, että tähän liittyviä tekstejä sovellettaisiin erittäin tiukasti; pyytää samalla komissiota ryhtymään toimenpiteisiin niiden tilintarkastustuomioistuimen huomioiden perusteella, jotka koskevat ecun käyttöä sekä ennakoiden ja niistä mahdollisesti saatavien korkojen käyttöä;

30. Pyytää puhemiestään välittämään tämän päätöslauselman komissiolle ja neuvostolle.